Je Mercial de Mailley, chevaliers, sires de La Parriere, fais savoir à touz... que je, par le loux et par la volunté de Jeham et de Perrin, mes anfans, regardé le conu profit de moi et d’as, en ma propre santé et de ma bone volonté, hai doné et quité plainemant, permenablemant, sanz nul retinal de moi et des miens, tout le fié que Thiebat, sires de Nuefchastel, tenoit de moi à Rans et à Rainchat et à La Barre, et es appartenances, en quelque meniere que estre poist, à noble baron Jeham, conte de Bourgoigne et signour de Salins, pour les biens et pour les courtoisies qu’il m’a fait, et m’an suis devestiz et lui an ai envesti, ainsi come miez porrai entandre, à son profit et au profit de ses hoirs; abrenunciant... En tesmoignaige de laquel chose, j’ai mis mon seal pendant en ces presentes lettres; à ma priere et à ma requeste et de mesdiz anfanz, Jeham et Perrin, Estenes, sires d’Oiseler, et Guillaumes, diz Desréez, chevaliers, ont mis lour seax pendans auvec le mien en ces presantes lettres, en tesmoignaige de verité, qui furent à ceste chose faire. Ce fut fait l’am de l’incarnation Nostre Signour qui corroit per mil et CC et cinquante et doux, ou mois de decembre.